Martin Henriksen (DF), 2008-05-28:
Jeg har jo selvfølgelig skrevet en ordførertale til i dag, men inden jeg går i gang med den, vil jeg sige, at debatten efter min mening allerede er blevet skævvredet en anelse.
Det starter med, at en af forespørgerne, fru Line Barfod, går op og forklarer, at vi har haft en sag i Østrig.
Jeg ved ikke rigtig, hvad det har at gøre med dagens diskussion.
Og man fornemmer også næsten på nogle af de spørgsmål, som er blevet stillet, at de, der sådan set skulle være de skumle bagmænd, der står og tjener penge på det her, skulle være VOK-flertallet.
Jeg synes næsten, at diskussionen bliver lidt for hysterisk en gang imellem, men det er jeg sikker på jeg kommer ind på, når der bliver stillet spørgsmål.
Det skulle ikke undre mig.
I Dansk Folkeparti synes vi, at det er relevant, at Folketinget får mulighed for at diskutere dette alvorlige emne med jævne mellemrum.
Der har jo været og er fokus på området, og med de input, vi får ude fra verden, er der noget, der kunne tyde på, at det er nødvendigt at fastholde fokus på området og naturligvis også holde regeringen fast på, at området kræver opmærksomhed og politisk fokus og handlekraft.
I den sidste handlingsplan, der løber fra 2007 til 2010, er der bl.a. af satspuljepartierne afsat 70 mio. kr. til nationale initiativer, der skal hjælpe handlede kvinder.
Der er bl.a. under Velfærdsministeriet oprettet et center mod menneskehandel, som har til opgave at sikre ofre for menneskehandel en forbedret behandling under deres ophold her i landet.
Folketinget har bl.a. vedtaget, at udlændinge, der har været udsat for menneskehandel, kan tilbydes en udvidet periode på op til 100 dage, og at udlændinge, der har været udsat for menneskehandel, kan tilbydes en forberedt hjemsendelse, hvor der bl.a. lægges vægt på, at der i hjemlandet så vidt muligt er en organisation til tage imod den enkelte.
I den forbindelse kan man overveje, om der er behov for at se på Danmarks forskellige bistandsprojekter til kvinder i forskellige lande.
Det er væsentligt at understrege, at der under opholdet her i landet gives tilbud om bl.a. psykologhjælp og juridisk bistand samt tilbud om sundhedsfremmende behandling, hvis det vurderes nødvendigt for den enkelte.
Hensigten er at medvirke til at styrke det enkelte menneske og dermed medvirke til at forhindre, at den pågældende bliver handlet igen, når vedkommende vender tilbage til sit hjemland.
I Dansk Folkeparti har vi den opfattelse, at man her i landet skal give de relevante og nødvendige tilbud, og at man i den pågældendes hjemland skal gøre, hvad der er muligt for at sikre det enkelte menneske de bedst tænkelige vilkår.
I Dansk Folkeparti lægger vi også vægt på, at børn, der ikke får opholdstilladelse i Danmark, skal tilbydes en forberedt hjemsendelse.
Den forberedte hjemsendelse kan bl.a. indebære økonomisk hjælp til eventuelt at kunne starte på et skoleforløb og til køb af undervisningsmateriale.
Der er også mulighed for hjælp og støtte til køb af medicin og/eller psykologbehandling.
Vi sidder med andre ord ikke på vores hænder, og det agter vi heller ikke at gøre fremadrettet.
Jeg vil jo gerne understrege, også for seernes og tilhørendes skyld, at der ikke, så vidt vi er informeret i Dansk Folkeparti, siden de af ministeren nævnte lovændringer har været uledsagede mindreårige, der er vurderet som handlede.
Det tal skulle være opgjort i år den 16. maj.
Men det betyder jo ikke, at de ikke er der, og derfor skal der hele tiden være fokus fra politiets side og fra andre myndigheders side på især vilkårene for mindreårige, da menneskehandel kan have uoverskuelige konsekvenser, og det kan den selvfølgelig også have, når vi taler om voksne.
Jeg synes også, det er relevant at nævne - selv om det selvfølgelig er en debat, der tager udgangspunkt i, at det er integrationsministeren, der er i salen - at det er vigtigt at have fokus på bagmændene.
Det er jo dem, der udnytter kvinderne, og det er for at sige det ligeud noget værre svineri.
I 2002 udarbejdede regeringen en handlingsplan, og i 2005 kom der et tillæg til planen omhandlende børn, og på baggrund af erfaringerne kom der en ny handlingsplan, der gik fra 2007-2010, og der er derfor fokus på området.
I Dansk Folkeparti har vi bl.a. også sagt, at der kan være behov for at tilføre politiet flere ressourcer, og vi har jo flere gange fremsat forslag om, at der skal være flere betjente.
De kan selvfølgelig også indgå i forbindelse med at bekæmpe menneskehandel.
Vi synes også, det er relevant at inddrage i diskussionen, at grænsekontrollen bør genoprettes, og hvis der uden om regeringen kan findes et flertal, der vil pålægge regeringen at genindføre grænsekontrollen, bl.a. med henblik på at bekæmpe kvindehandel, er Dansk Folkeparti selvfølgelig klar til at benytte sig af dette alternative flertal.
Det vil så ikke ske i den her debat, men det vil kunne ske i debatten, som formentlig vil komme inden nytår.
Det er jo helt relevant også at diskutere nødvendigheden af grænsekontrol, når man kan se, at det vil være en god mulighed for at få et bedre overblik på og forhindre menneskehandel over grænserne på.
Det skal være ordene.
Jeg kan nok ikke forholde mig til den enkelte, den konkrete sag, men et offer er jo et offer og ikke en kriminel, så når man er offer for menneskehandel, skal der selvfølgelig tages udgangspunkt i, at der er tale om et offer.
Det jo også det, handlingsplanen går ud på, og også det, som jeg forsøgte at skitsere i min ordførertale.